Паўтаруся: мы ёсць у Беларусі і не патрабуем нічога незаконнага, толькі практычнай рэалізацыі свайго права, пацверджанага Святым Айцом. Тое, што хтосьці можа не ўспрымаць традыцыйную духоўнасць як сваю, я разумею. Ды ніхто нікога да гэтага не прымушае. Але навошта знішчаць маральна (як ледзь не ворагаў народа) тых, для каго яна – як родная маці, што нараджае і захоўвае веру? Дзе элементарная хрысціянская любоў? Міжволі пачынаеш сумнявацца ў сапраўднасці і хрысціянскасці новай пабожнасці, якая навязваецца вернікам, каб толькі яны не зацікавіліся Традыцыяй, дзякуючы якой, аднак, Касцёл праіснаваў столькі стагоддзяў, і якая і сёння многім можа дапамагчы адшукаць свой шлях да Бога. Як апраўдаюцца перад Ім тыя, хто ставіцца да традыцыяналістаў як да католікаў горшага гатунку, з якімі няварта лічыцца, і спіхвае іх на перыферыю каталіцкага жыцця і супольнасці Касцёла, якому яны шмат маглі б даць карыснага, заняўшы больш адпаведнае месца…